Det vinterlige vejr er i den grad ved at melde sin ankomst. Således bliver tirsdag den første dag i et stykke tid med encifrede temperaturer i hele landet. Og de kommende dage bliver det blot mere vinterligt med beskedne dagstemperaturer og mulighed for slud- eller snebyger flere steder. Samtidig vender den udbredte nattefrost tilbage. Dermed viser foråret sit vinterlige ansigt, hvilket er ganske normalt for årstiden. En del hvide byger onsdag Onsdag kan gå hen og blive med en del slud- eller snebyger til især den sydlige halvdel af landet. Bygerne kan blive ganske intense og vil samtidig være meget kolde. Den typiske maksimumtemperatur onsdag vil ligge på 3 til 5 grader, men når en byge kommer forbi, kan det få temperaturen til at falde til omkring frysepunktet. De hvide byger kan give hvide landskaber rundt omkring. Lokale byger de efterfølgende dage Fra torsdag til lørdag er Danmark placeret mellem et højtryk mod vest og lavtrykssystemer mod øst. Det giver nogle dage med gode perioder med solskin, men også lokale byger, som kan være med slud- eller sne. Dagstemperaturerne vil ligge på mellem 2 og 6 graders varme. Koldest bliver det, når det kommer en byge forbi. Ser man på et kort over den akkumulerede mængde sne søndag aften, er det især den sydlige halvdel af landet, der resten af ugen kan få sne. Mængderne bliver få centimeter, og vil langt hen ad vejen hurtigt smelte. Men kortvarigt kan det stadig give lokale snelandskaber. Ud over de hvide byger er nattefrosten også tilbage. Nætterne bliver den kommende tid med ned til 6 graders frost og ganske udbredt. Dermed er det endnu ikke tid til at skifte til sommerdæk. Perioder med vinter på denne tid af året er ikke usædvanligt. Faktisk er det meget sjældent, at vi kommer igennem marts og april helt uden sne. Rammer hele Europa Det er ikke kun Danmark, der rammes af koldt forårsvejr. Op imod weekenden vil det kølige vejr brede sig ned gennem Europa. Destinationer som Madrid eller Rom vil i løbet af ugen opleve mellem 10 og 13 grader, når temperaturen topper. Det er noget under det normale for årstiden. Et sted med barskt vintervejr er Alperne, hvor der resten af ugen vil blive koldt, blæsende og med masser af sne.

Referat:
De kommende dage bliver der mulighed for snebyger flere steder. Det meste af Nordjylland ser dog ud til at slippe.